Diari Oficial de la Generalitat Valenciana


Sumari del DOGV 6449, del 31-01-2011 (2011/726)

RESOLUCIÓ de 21 de desembre de 2010, del conseller de Solidaritat i Ciutadania, per la qual es ratifica l'acord d'extinció de la fundació de la Comunitat Valenciana Marca de Garantía Puerto de Valencia.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6449

Data del DOGV
:   31-01-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/726


Data del document
:   21-12-2010

Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 21 de desembre de 2010, del conseller de Solidaritat i Ciutadania, per la qual es ratifica l'acord d'extinció de la fundació de la Comunitat Valenciana Marca de Garantía Puerto de Valencia.  
 [2011/726]  
Vist l'expedient sobre ratificació pel Protectorat, de l'Acord d'extinció adoptat pel patronat de la fundació de la Comunitat Valenciana Marca de Garantía Puerto de Valencia, resulten els següents,   
Fets  
Primer. En data 23 de novembre de 2010, segons Registre d'Entrada de la Conselleria de Justícia i Administracions Públiques, Emilio Aliaga Lleó, gerent de la fundació de la Comunitat Valenciana Marca de Garantía Puerto de Valencia, d'ara en avant la fundació, en nom i representació d'aquesta, va presentar escrit sol·licitant del Protectorat de Fundacions la ratificació de l'acord del Patronat de la Fundació, de data 27 de juliol de 2010, d'extinció a causa de la impossibilitat de realització del fi fundacional.  
Segon. La fundació va ser inscrita mitjançant la Resolució del director general de Justícia de la Conselleria de Presidència, de 30 de maig de 1996, el fundador va ser Diego Such Pérez, conseller d'Indústria i Comerç, com a president del Consell d'Administració de Promociones de la Comunitat Valenciana, SA.  
De conformitat amb els estatuts de la fundació, constitueix l'objectiu i finalitat d'aquesta la promoció i millora de la qualitat i competitivitat, així com la seguretat i el desenrotllament de la gestió mediambiental dels serveis prestats per les comunitats portuàries en el marc de foment de l'economia i del perfeccionament de les seues estructures comercials. I com a instrument per al compliment del fi fundacional esmentat, la fundació podia crear i gestionar marques de garantia, així com altres instruments d'assegurament de la qualitat, en l'àmbit de la normativa vigent.  
L'últim patronat, que consta inscrit en el Registre de Fundacions, ho va ser per Resolució de 3 de novembre de 2010, del. secretari autonòmic de Justícia, de la Conselleria de Justícia i Administracions Públiques, tenint la composició següent:  
President   
1. Francisco Camps Ortiz, president de la Generalitat Valenciana.   
2. Vicente Rambla Momplet, vicepresident i conseller d'Indústria, Comerç i Navegació.  
Secretària patrona   
3. Mar Casanova Llorens, directora general de l'Exportació.   
Vocals   
4. Rita Barberá Nolla, alcaldessa presidenta de l'Ajuntament de València.   
5. Alfredo Castelló Sáez, alcalde president de l'Ajuntament de Sagunt.   
6. Alberto Catalá Ruiz de Galarreta, president de la Fira Mostrari Internacional de València.   
7. Inmaculada Gómez Bernabeu, delegada especial de l'Agència Estatal d'Administració Tributària a València.  
8. Juan Francisco Juliá Igual, rector de la Universitat Politècnica de València.   
9. Ángel Martín Acebes, vicepresident executiu de l'Institut de Comerç Exterior.  
10. José-Vicente Morata Estragués, president de la Cambra Oficial de Comerç, Indústria i Navegació de València.   
11. José-Vicente Morata Estragués, president del Consell de Cambres Oficials de Comerç, Indústria i Navegació de la Comunitat Valenciana.   
12. Esteban-Jesús Morcillo Sáez, rector de la Universitat de València-Estudi General   
13. José-Manuel Orengo Pastor, alcalde president de l'Ajuntament de Gandia.   
14. Ricardo-Fernando Peralta Ortega, delegat del Govern.   
15. Alfonso Rus Terol, president de la Diputació Provincial de València.  
16. Ángel Torres González, president de la Societat Rectora de la Borsa de València,   
Patrons designats pel conseller d'Indústria i Comerç:   
17. Rafael Aznar Garrigues, president de l'Autoritat Portuària.  
18. Vicente Boluda Fos, president de l'Associació Naviera Valenciana.   
19. Bruno Broseta Dupré, director general d'Indústria i Navegació.   
20. Fernando Diago de la Presentación, president d'ASCER (Asociación Española de Fabricantes de Azulejos y Pavimentos Cerámicos).   
21. Ramón Gómez-Ferrer Boldova, director general de l'Autoritat Portuària de València.   
22. Rafael del Moral Carro, president del Consell de Qualitat del Port de València.   
23. Matías Pérez Such, secretari autonòmic d'Indústria, Comerç i Innovació.   
24. Silvia Ordiñaga Rigo, directora general de Comerç i Consum.   
La dotació de la fundació, en el moment de la seua constitució, s'integra de conformitat amb l'article 10 dels seus Estatuts, pels següents béns i drets:  
A) La suma de trenta-cinc milions de pessetes, que van ser ingressats en un compte bancari a nom de la Fundació, cosa que ha estat justificada davant del fedatari públic que ha autoritzat l'escriptura constitutiva.   
B) Els drets sobre els treballs, i projecte d'una marca de garantia per al port de València, que es valoren en la suma de trenta-quatre milions de pessetes, valoració que s'efectua pel criteri del cost d'adquisició per al fundador, segons resulta de la memòria que es deixa unida a l'escriptura pública de constitució de la Fundació   
En la reunió del patronat, de data 13 de desembre de 2001, i d'acord amb el que disposa l'article 21 de la Llei 46/1998, es redenomina a euros l'esmentada dotació, i queda fixada en 414.698,35 €.  
Segons el balanç de situació presentat per la Fundació, el patrimoni net d'aquesta, en data adopció de l'acord d'extinció, ascendeix a 387.248,52 €.   
Tercer. D'acord amb l'acord d'extinció, i la memòria justificativa aportada, aquesta es fonamenta en impossibilitat de realització dels seus fins, així, en síntesi, s'assenyala que:  
Per al desenrotllament de les activitats principals de la Fundació i les activitats administratives derivades del seu funcionament normal, des de la seua constitució l'any 1995 fins al 2009, ha rebut de la Conselleria d'Indústria i Comerç, a través d'una línia pressupostària a favor de la fundació, subvencions de capital i interessos. Les quals, juntament amb les quotes de clients i usuaris i els ingressos financers, han constituït les úniques fonts d'ingressos de la fundació, i són marginals els ingressos d'aquests dos últims conceptes.  
L'any 2009 es va reduir la partida de subvencions per un import de 83.000?, i també les quotes procedents de les empreses usuàries de la marca. També els interessos financers han disminuït notablement, a causa de l'actual conjuntura econòmica.  
Pel que fa a les despeses, especialment la plantilla de personal necessària per a la gestió del sistema de qualitat; els mitjans informàtics per a la gestió de la traçabilitat del compliment de les garanties, i la pàgina web que permeta publicitar els serveis que s'ofereixen a empreses exportadores i importadores de mercaderies i els naviliers de vaixells mercantils, no són susceptibles d'una reducció substancial compatible amb el normal exercici de l'activitat per al compliment dels seus fins, motiu pel qual, i després de la supressió de la línia nominativa a favor de la Fundació en els pressupostos de 2010, la Fundació ha buscat vies alternatives de finançament, principalment l'assessorament tècnic per a la implantació del sistema de qualitat marca de garantia en altres ports; la subscripció d'un conveni amb l'Institut Valencià de l'Exportació (IVEX), ateses les sinergies existents en les activitats d'internacionalització, així com l'Acord firmat amb l'Autoritat Portuària de València (APV), per a la compensació de les actuacions que realitze la Fundació fora de l'àmbit normal de la seua activitat, i que pertanyen al d'aquesta.  
Aquests acords han suposat la viabilitat financera durant l'any en curs, motiu per la qual cosa es van aprovar els pressupostos de 2010. No obstant això, atés que l'any 2011 i següents no hi haurà subvenció per part de la Conselleria d'Indústria, Comerç i Innovació, ni acord amb l'IVEX o la APV, la Fundació no estarà l'any 2011 i següents en disposició de desplegar la seua normal activitat per al compliment dels fins fundacionals per falta de liquiditat econòmica.  
En tot cas, ha quedat acreditat en l'expedient l'existència de l'oportú Acord del Consell de 2 de juliol de 2010, que acorda l'autorització de l'inici dels tràmits d'extinció de la Fundació, en què expressament es fa esment de la supressió de la línia de subvenció nominativa destinada a la Fundació, en el marc de les mesures de contenció de la despesa pública incloses en la Llei de Pressupostos de la Generalitat per a l'any 2010.  
Quart. L'article 32 dels estatuts de la fundació disposa el lliurament dels béns resultants de la liquidació a favor de la Generalitat Valenciana, que els destinarà a finals d'interés general.   
En tot cas, en els acords del patronat de data 30 de juny de 2010 (que acorden l'inici dels tràmits d'extinció) i de 27 de juliol del 2010 (acordant l'extinció), es manifesta que l'extinció de la Fundació no implica la dissolució del Sistema de Qualitat Marca de Garantia, projecte viu de millora eficient i contínua dels processos logístics que ha aconseguit reconeixement internacional, per la qual cosa "se sol·licita de nou, a la Conselleria d'Indústria, Comerç i Innovació, que transferisca a l'Autoritat Portuària de València la cessió permanent gratuïta -o donació- de la propietat intel·lectual del Sistema de Qualitat".  
Cinqué. La Comissió de Protectorat, en la sessió de 20 de desembre de 2010, emeté informe favorable, entre altres, el punt del dia corresponent a la ratificació de l'acord d'extinció de la Fundació, en els termes expressats en els apartats precedents.  
Fonaments de dret  
Primer. L'article 11 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, així com l'article 1 del Decret 206/2009, de 13 de novembre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, determinen que a aquesta Conselleria correspon exercir, entre altres, les competències en matèria de fundacions.  
Segon. L'article 2 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana l'exerceix la conselleria competent en matèria de fundacions, i que correspon al conseller la titularitat del Protectorat, sense perjudici de la possibilitat de la seua delegació o desconcentració.  
Tercer. Mitjançant una Resolució de 30 de juliol de 2010, de la Conselleria de Justícia i Administracions Públiques (DOCV núm. 6323), es va disposar delegar en el titular de la Conselleria de Solidaritat i Ciutadania les competències del Protectorat de Fundacions no delegades en el secretari autonòmic de Justícia, entre les quals es troben les relatives a "l'extinció de les fundacions, instant, si fa al cas, les corresponents accions judicials".  
Quart. L'article 25 de la Llei 8/1998, de 9 de desembre, de Fundacions de la Comunitat Valenciana, estableix que l'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions:  
Article 31. Causes d'extinció  
La Fundació s'extingirà:  
a) Quan expire el termini pel qual va ser constituïda.  
b) Quan s'haguera realitzat íntegrament el fet fundacional.  
c) Quan siga impossible la realització del fet fundacional, sense perjudici del que disposen els articles 29 i 30 de la present Llei.  
d) Quan així resulte de la fusió a què es refereix l'article anterior.  
e) Quan concórrega qualsevol altra causa prevista en l'acte constitutiu o en els Estatuts.  
f) Quan concórrega qualsevol altra causa establida en les lleis.  
Article 32. Formes d'extinció  
1. En el supòsit del paràgraf a), de l'article anterior, la fundació s'extingirà de ple dret.  
2. En els supòsits previstos en els paràgrafs b), c) i e), de l'article anterior, l'extinció de la fundació requerirà l'acord del Patronat ratificat pel Protectorat. Si no hi haguera acord del Patronat, o aquest fóra ratificat pel Protectorat o pel Patronat, segons els casos.  
3. En el supòsit del paràgraf f), de l'article anterior, es requerirà resolució judicial motivada.  
4. L'Acord d'extinció o, si fa al cas, la resolució judicial, s'inscriuran en el corresponent Registre de Fundacions.  
Cinqué. L'article 34 de la Llei 8/1998, de 9 de desembre, de fundacions de la Comunitat Valenciana, en el marc del seu títol III, relatiu a les fundacions del sector públic de la Generalitat, exigeix, en el supòsit d'extinció de les fundacions de tal caràcter, igual que per a la seua constitució, el corresponent acord del Consell.  
Sisé. Els estatuts de la fundació, en l'article 32, disposen:  
"Article 32. De la duració, extinció i liquidació de la Fundació. La fundació, que tindrà duració il·limitada, s'extingirà, a més de pels supòsits previstos legalment, en aquells supòsits en què no puga complir els fins per als quals ha estat constituïda en la forma prevista en els presents Estatuts, de conformitat amb el que estableix la Llei 30/1994, de 24 de novembre, de Fundacions.  
En tals casos, el patronat ho acordarà per majoria qualificada de dos terços dels seus membres, i nomenarà una Comissió Liquidadora amb els poders necessaris per a complir les seues funcions. L'esmentat Acord haurà de ser ratificat pel protectorat, en cas de no ratificació, es requerirà resolució judicial motivada.  
Una vegada liquidats els béns que componen la fundació, el romanent serà lliurada, per la Comissió Liquidadora a la Generalitat Valenciana, qui el destinarà a finals d'interés general, respectant, si fa al cas, els acords establits amb els aportants a què es refereix l'article 13 dels presents Estatuts, amb obligació de comunicar-ho al Protectorat perquè en prenga coneixement i efectes."  
Seté. Per tot això, a la vista de la documentació presentada, i d'acord amb allò que ha informat la Comissió de Protectorat de data 20 de desembre de 2010, no s'aprecia cap motiu per a la denegació de la ratificació sol·licitada.  
Vistos els preceptes legals esmentats i la resta de generals de pertinent aplicació, resolc:  
1. Ratificar l'Acord d'extinció de la fundació de la Comunitat Valenciana Marca de Garantía Puerto de Valencia, adoptat pel Patronat d'aquesta, en data 27 de juliol de 2010, en els termes descrits en els fets segon i tercer de la present Resolució, i que es destine el romanent de la liquidació a la Generalitat, de conformitat amb l'article 32 dels seus estatuts.  
2. Inscriure, al Registre de Fundacions de la Comunitat Valenciana, la ratificació de l'Acord d'extinció de la fundació de la Comunitat Valenciana Marca de Garantía Puerto de Valencia.  
Així mateix, es recorda que la liquidació de la fundació s'haurà de realitzar en els termes expressats en l'article 26.1 de la Llei 8/1998, de 9 de desembre, de Fundacions de la Comunitat Valenciana, segons el qual:  
"L'extinció de la fundació, llevat dels supòsits en què té lloc com a conseqüència d'una fusió, determinarà l'obertura del procediment de liquidació, que serà realitzada pel patronat de la fundació sota el control del protectorat. El patronat no tindrà més facultats que les de cobrar crèdits, satisfer els deutes i formalitzar els actes pendents d'execució, sense que puga contraure més obligacions, llevat de les que calguen per a la liquidació. Acabades les operacions, formarà l'oportú balanç de liquidació, que haurà de ser aprovat pel patronat i sotmés a la ratificació pel protectorat.  
Recaiguda aquesta, es procedirà a complir el que disposa l'apartat següent, per a finalitzar la liquidació. Conclosa aquesta, es farà constar en el Registre de Fundacions de la Comunitat Valenciana la seua baixa, a sol·licitud del patronat, per un escrit dirigit al registre, a què s'acompanyarà el certificat de l'acord aprovatori del balanç de liquidació; la ratificació del mateix pel protectorat i una còpia dels documents en què s'hagen formalitzat les operacions a què es refereix l'apartat següent. No obstant això, la baixa de la fundació en el Registre, si resulten operacions pendents d'execució o formalització, hauran de ser dutes a terme pel protectorat."  
Notifiqueu la present resolució, que és definitiva en via administrativa, amb l'advertiment que contra aquesta podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, d'acord amb el que estableix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici de poder interposar, si fa al cas, recurs potestatiu de reposició, en el termini d'un mes, davant de la consellera de Justícia i Administracions Públiques, així com qualsevol altre recurs que s'estime procedent.  
València, 21 de desembre de 2010.- El conseller de Solidaritat i Ciutadania, p. d. (R de 30.07.2010): Rafael Blasco Castany.